ΓΡΑΠΤΗ ΕΡΩΤΗΣΗ E-1681/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στην Πολωνία

Η συνεργασία στον τομέα της εκπαίδευσης αποτελεί μια από τις σημαντικότερες, αφορώσες άμεσα τους πολίτες, μορφές συνεργασίας μεταξύ των κρατών μελών της Ένωσης και των υποψηφίων προς ένταξη σε αυτήν χωρών.

Ποιο είναι το συνολικό ύψος του ποσού που διατέθηκε στην Πολωνία στο πλαίσιο του προγράμματος Phare για την συνεργασία αυτή το 1997; Ποιο ποσοστό αντιπροσωπεύει το ποσόν αυτό από τους συνολικούς πόρους του προγράμματος Phare που διατέθηκαν στην εν λόγω χώρα κατά το έτος αυτό;

Κοινή απάντηση

του κ. van den Broek εξ ονόματος της Επιτροπής

στις γραπτές ερωτήσεις E-1678/98, E-1679/98, E-1680/98 και E-1681/98

(8 Ιουλίου 1998)

Η Κοινότητα αποδίδει ιδιαίτερη σημασία στην ανάπτυξη ποιοτικής εκπαίδευσης και την εφαρμογή ενός συστήματος επαγγελματικής κατάρτισης σε όλες τις υποψήφιες χώρες της Κεντρικής και Ανατολικής Ευρώπης. Τα κονδύλια του προγράμματος Phare χορηγούνται από το 1992 για τη βελτίωση του εκπαιδευτικού συστήματος στις χώρες αυτές. Ιδιαίτερα, το πρόγραμμα Tempus έχει συμβάλλει ουσιαστικά στην επίτευξη των στόχων της μεταρύθμισης της ανώτερης εκπαίδευσης και έχει δημιουργήσει τη βάση για συνεργασία μεταξύ των ιδρυμάτων ανώτερης εκπαίδευσης μεταξύ των τριών βαλτικών χωρών και της Πολωνίας και των ιδρυμάτων της Κοινότητας. Οι μεταρρυθμίσεις έχουν ήδη αναληφθεί σε όλες τις τρεις βαλτικές χώρες και στην Πολωνία σε όλα τα επίπεδα συστημάτων εκπαίδευσης και επαγγελματικής κατάρτισης ώστε να προσαρμοσθούν περαιτέρω προς τις ανάγκες μιας δημοκρατικής κοινωνίας και στην οικονομία της αγοράς. Η Κοινότητα έχει επιτρέψει τη συμμετοχή των χωρών αυτών στα προγράμματα αυτά όπως το Leonardo και το Socrates.

Το 1997, είχαν διατεθεί για την εκπαίδευση τα παρακάτω κονδύλια του προγράμματος Phare:

- Εσθονία

Συστήματα της πληροφορίας στην εκπαίδευση. Έχουν διατεθεί 1,7 εκατ. ECU για την υποστήριξη των εθνικών εσθονικών προγραμμάτων για την τεχνολογία της πληροφορίας στην εκπαίδευση βελτιώνοντας την πρόσβαση στα δίκτυα, τα διαχειριστικά συστήματα, τις μεθόδους διδασκαλίας και την ανάπτυξη υπηρεσιών της πληροφορίας στη μητρική γλώσσα.

Πρόγραμμα ανώτερης εκπαίδευσης και μεταρρύθμισης των προγραμμάτων στις θετικές επιστήμες. Έχουν διατεθεί 0,6 εκατ. ECU για τη βελτίωση δύο πρόσφατα ιδρυθέντων διακλαδικών κέντρων στρατηγικού ανταγωνισμού για την τόνωση της ενοποίησης της διδασκαλίας και της έρευνας και του διαλόγου μεταξύ των εκπαιδευτικών τομέων και της βιομηχανίας που χρηματοδοτείται από το πρόγραμμα Phare 1996.

Γλωσσική εκπαίδευση σε μη εσθονούς ομιλητές. Έχουν διατεθεί 1,4 εκατ. ECU για την προώθηση της ενοποίησης και της πολιτογράφησης μειονοτήτων που ομιλούν ρωσικά.

Tempus. Έχουν διατεθεί 1,2 εκατ. ECU. Τα κονδύλια για την εκπαίδευση που ανέρχονται σε 4,9 εκατ. ECU αντιπροσωπεύουν το 15 % του συνολικού προϋπολογισμού για την Εσθονία κατά το 1997.

- Λιθουανία

Ανώτερη εκπαίδευση. Έχουν διατεθεί 0,7 εκατ. ECU για την ενίσχυση νέων δομών διαχείρισης στα πανεπιστήμια ώστε να ενθαρρυνθεί η συμμετοχή τους στα κοινοτικά προγράμματα όπως το Socrates και το Leonardo και να βελτιωθούν τα συστήματα διαχείρισης και πληροφοριών στα ιδρύματα ανώτερης εκπαίδευσης.

Μεταρρύθμιση της επαγγελματικής εκπαίδευσης και της επιμόρφωσης. Έχουν διατεθεί 1,0 εκατ. ECU για τη συνέχεια των προγραμμάτων Phare που είχαν χρηματοδοτηθεί προηγούμενως για την ενίσχυση των σχολείων επαγγελματικής μετασχολικής εκπαίδευσης και για τη βελτίωση της θεσμικής μεταρρύθμισης στον τομέα της επαγγελματικής εκπαίδευσης και επιμόρφωσης.

Tempus: Έχουν διατεθεί 2,8 εκατ. ECU. Τα κονδύλια που έχουν διατεθεί για την εκπαίδευση ανέρχονται σε 4,5 εκατ. ECU και αντιπροσωπεύουν το 10,4 % του συνολικού προϋπολογισμού για τη Λιθουανία κατά το 1997.

- Λεττονία

Μεταρρύθμιση της επαγγελματικής εκπαίδευσης και κατάρτισης. Έχουν διατεθεί 1,5 εκατ. ECU για τη συνέχεια των προγραμμάτων Phare που είχαν χρηματοδοτηθεί παλαιότερα με σκοπό την εναρμόνιση των προγραμμάτων επαγγελματικής εκπαίδευσης και κατάρτισης στα κοινοτικά ποιοτικά επίπεδα συμπεριλαμβανομένης της ανάπτυξης της διδασκόμενης ύλης.

Προετοιμασία για συμμετοχή στα κοινοτικά προγράμματα. Έχουν διατεθεί 0,15 εκατ. ECU για την υποστήριξη δημιουργίας των αναγκαίων δομών για τη συμμετοχή στα κοινοτικά προγράμματα.

Γλωσσική εκπαίδευση για όσους δεν ομιλούν τα λεττονικά. Έχουν διατεθεί 0,5 εκατ. ECU για την προώθηση της ενοποίησης και της πολιτογράφησης των μειονοτήτων που ομιλούν ρωσικά.

Tempus: Έχουν διατεθεί 1,8 εκατ. ECU. Τα κονδύλια για την εκπαίδευση ανέρχονται σε 3,95 εκατ. ECU και αντιπροσωπεύουν το 10,5 % του συνολικού προϋπολογισμού για τη Λετονία κατά το 1997.

- Πολωνία

Tempus: Έχουν διατεθεί 20 εκατ. ECU. Τα κονδύλια του προγράμματος Tempus αντιπροσωπεύουν το 20,9 % του συνολικού προϋπολογισμού για την Πολωνία κατά το 1997.